ΕΘΝΙΚΟ ΚΑΙ ΚΑΠΟΔΙΣΤΡΙΑΚΟ ΠΑΝΕΠΙΣΤΗΜΙΟ ΑΘΗΝΩΝ

ΤΜΗΜΑ ΧΗΜΕΙΑΣ

ΓΕΩΠΟΝΙΚΟ ΠΑΝΕΠΙΣΤΗΜΙΟ ΑΘΗΝΩΝ

ΤΜΗΜΑ ΕΠΙΣΤΗΜΗΣ ΤΡΟΦΙΜΩΝ ΚΑΙ ΔΙΑΤΡΟΦΗΣ ΤΟΥ ΑΝΘΡΩΠΟΥ

ΔΙΙΔΡΥΜΑΤΙΚΟ ΠΡΟΓΡΑΜΜΑ ΜΕΤΑΠΤΥΧΙΑΚΩΝ ΣΠΟΥΔΩΝ

ΔΠΜΣ **“ΟΡΓΑΝΙΚΗ ΣΥΝΘΕΣΗ ΚΑΙ ΕΦΑΡΜΟΓΕΣ ΤΗΣ ΣΤΗ ΧΗΜΙΚΗ ΒΙΟΜΗΧΑΝΙΑ”**

**ΠΡΟΣΚΛΗΣΗ ΥΠΟΒΟΛΗΣ ΑΙΤΗΣΕΩΝ**

**ΥΠΟΨΗΦΙΩΝ ΜΕΤΑΠΤΥΧΙΑΚΩΝ ΦΟΙΤΗΤΩΝ/ΤΡΙΩΝ**

**ΓΙΑ ΤΟ ΑΚΑΔΗΜΑΪΚΟ ΕΤΟΣ 2024-2025**

Το Τμήμα Χημείας του Πανεπιστημίου Αθηνών προκηρύσσει για το ακαδ. έτος 2024-2025 έως **εικοσιπέντε (25)** θέσεις μεταπτυχιακών φοιτητών στα πλαίσια λειτουργίας του Προγράμματος Μεταπτυχιακών Σπουδών **«Οργανική Σύνθεση και Εφαρμογές της στη Χημική Βιομηχανία»** (ΦΕΚ: 3854, τ. Β΄ 6-9-2018).

Το πρόγραμμα αυτό λειτουργεί σε συνεργασία με το Γεωπονικό Πανεπιστήμιο Αθηνών (Γ.Π.Α.), οδηγεί δε στην απονομή **Διπλώματος Μεταπτυχιακών Σπουδών (Δ.Μ.Σ.)** μετά από σπουδές τριών (3) ακαδημαϊκών εξαμήνων.

Αντικείμενο του Δ.Π.Μ.Σ. είναι η Οργανική Σύνθεση και γενικότερα η Οργανική Χημεία και οι Εφαρμογές τους στη Χημική Βιομηχανία.

Σκοπός του Δ.Π.Μ.Σ. είναι η κατάρτιση υψηλού επιπέδου (θεωρητικού και εργαστηριακού) μεταπτυχιακών φοιτητών σε θέματα σύνθεσης και μελέτης χημικών προϊόντων και ιδιαίτερα προϊόντων υψηλής προστιθέμενης αξίας.

Το Δ.Π.Μ.Σ. στοχεύει να εκπαιδεύσει στελέχη που θα είναι ικανά να στελεχώσουν τη χημική βιομηχανία, συμπεριλαμβανομένης της φαρμακευτικής βιομηχανίας και να συμβάλλουν στην ανάπτυξή της, καθώς και στην ανάπτυξη στρατηγικών τομέων των Πανεπιστημίων, των Ερευνητικών Κέντρων, με τελικό αποτέλεσμα τη σημαντική συμβολή τους στις συνολικές αναπτυξιακές ανάγκες της χώρας και της Ευρωπαϊκής Ένωσης.

**Κατηγορίες Πτυχιούχων**

**Στο Δ.Π.Μ.Σ. γίνονται δεκτοί πτυχιούχοι Τμημάτων Α.Ε.Ι. της ημεδαπής ή ομοταγών της αναγνωρισμένων από τον Δ.Ο.Α.Τ.Α.Π., Ιδρυμάτων της αλλοδαπής των Τμημάτων:**

* Χημείας,
* Φαρμακευτικής,
* Πτυχιούχοι άλλων Τμημάτων Σχολών Θετικών Επιστημών, Υγείας και συναφών κλάδων και με την προϋπόθεση ότι θα παρακολουθήσουν και θα εξεταστούν σε επιπλέον μαθήματα προπτυχιακού επιπέδου.

Επιπλέον του αριθμού εισακτέων γίνεται δεκτό ένα (1) μέλος των κατηγοριών Ε.Ε.Π., Ε.ΔΙ.Π. και Ε.Τ.Ε.Π. κατ’ έτος, εφόσον το έργο που επιτελεί στο Ίδρυμα είναι συναφές με το γνωστικό αντικείμενο του ΠΜΣ.

Οι υπότροφοι του ΙΚΥ, οι αλλοδαποί υπότροφοι του ελληνικού κράτους, για το ίδιο ή συναφές γνωστικό αντικείμενο με αυτό του Π.Μ.Σ., εισάγονται χωρίς εξετάσεις.

**Κριτήρια επιλογής**

Η επιλογή των μεταπτυχιακών φοιτητών γίνεται με συνεκτίμηση των εξής κριτηρίων:

1. Τον γενικό βαθμό του πτυχίου σε ποσοστό 10%
2. Τον μέσο όρο βαθμολογίας στα προπτυχιακά μαθήματα Οργανικής Χημείας σε ποσοστό 10%
3. Τη συνάφεια της πτυχιακής εργασίας σε προπτυχιακό επίπεδο, όπου αυτή προβλέπεται σε ποσοστό 20%
4. Την τυχόν ερευνητική δραστηριότητα του υποψηφίου σε ποσοστό 5%
5. Την πιστοποιημένη γνώση αγγλικής γλώσσας σε ποσοστό 5%
6. Τις τυχόν δημοσιεύσεις του υποψηφίου σε ποσοστό 5%
7. Τις συστατικές επιστολές σε ποσοστό 5%
8. Την προφορική συνέντευξη σε ποσοστό 40%

Απαραίτητη προϋπόθεση για τη συμμετοχή στο Δ.Π.Μ.Σ. είναι η γνώση της αγγλικής γλώσσας, η οποία εάν δεν πιστοποιείται με δίπλωμα επιπέδου Β2 ή ανώτερου, ο υποψήφιος εξετάζεται γραπτώς σε μετάφραση επιστημονικού κειμένου από τη Σ.Ε.

Για την παρακολούθηση του Δ.Π.Μ.Σ. προβλέπεται η καταβολή συνολικού ποσού διδάκτρων 3.000 ευρώ κατανεμημένο σε τρεις (3) ισόποσες δόσεις των 1.000 ευρώ, οι οποίες καταβάλλονται στην αρχή κάθε εξαμήνου.

Για την πραγματοποίηση των σπουδών τους οι φοιτητές μπορούν να λάβουν ανταποδοτικές υποτροφίες, λόγω της συμμετοχής τους στην επιτήρηση των προπτυχιακών φοιτητών στα εργαστήρια και στις εξετάσεις. Οι φοιτητές απαλλάσσονται μέρους του ποσού των τελών φοίτησης. Το ποσό της απαλλαγής υπολογίζεται βάσει πραγματικών ωρών απασχόλησης. Η δε αμοιβή ανά ώρα αποφασίζεται στην αρχή κάθε έτους με απόφαση της Επιτροπής Προγράμματος Σπουδών. Η απόφαση αυτή γνωστοποιείται στους φοιτητές του Δ.Π.Μ.Σ. Επιπλέον, κατόπιν απόφασης της ΕΠΣ υπάρχει δυνατότητα ορισμένος αριθμός φοιτητών να λάβουν υποτροφία αριστείας η οποία συνίσταται σε απαλλαγή από μέρος του ποσού των τελών φοίτησης με βάση τις επιδόσεις στις γραπτές εξετάσεις των μαθημάτων του ΠΜΣ του 1ου εξαμήνου και Ειδική Γραπτή Εξέταση Αριστείας. Ο αριθμός των φοιτητών που θα λάβουν την υποτροφία αριστείας και το ποσό της απαλλαγής καθορίζονται στην ίδια απόφαση της ΕΠΣ.

Περισσότερες πληροφορίες για το Δ.Π.Μ.Σ. μπορείτε να βρείτε στην ιστοσελίδα http://orgsynth.chem.uoa.gr.

**Αιτήσεις υποψηφιότητες**

Οι ενδιαφερόμενοι καλούνται να υποβάλουν **από την Τετάρτη 12** **Ιουνίου 2024 μέχρι και την Παρασκευή 6 Σεπτεμβρίου 2024 ηλεκτρονικά** στη Γραμματεία του Τμήματος Χημείας μέσω του <https://eprotocol.uoa.gr/> τα ακόλουθα δικαιολογητικά επιλέγοντας: **05**.**Αίτηση Υποψηφιότητας σε Μεταπτυχιακό Πρόγραμμα Σπουδών**.  **Αιτήσεις που θα υποβληθούν με οποιονδήποτε άλλον τρόπο δεν θα γίνονται δεκτές.**

1. Αίτηση υποψηφιότητας, (εκτυπώνεται από την ιστοσελίδα του Τμήματος)
2. Αντίγραφο πτυχίου, ή Βεβαίωση περάτωσης σπουδών,
3. Πιστοποιητικό αναλυτικής βαθμολογίας προπτυχιακών μαθημάτων,
4. Βιογραφικό σημείωμα,
5. Επιστημονικές δημοσιεύσεις σε περιοδικά με κριτές, εάν υπάρχουν, καθώς και ανακοινώσεις σε συνέδρια
6. Αποδεικτικά επαγγελματικής ή ερευνητικής δραστηριότητας, εάν υπάρχουν,
7. Φωτοτυπία αστυνομικής ταυτότητας,
8. Πιστοποιητικό γλωσσομάθειας, εάν υπάρχει,
9. Δύο συστατικές επιστολές, (Σε περίπτωση που δεν συμπεριληφθούν στην αίτηση υποψηφιότητας θα αποσταλούν στο orgsyn@chem.uoa.gr)

Για τους/ις φοιτητές/τριες από ιδρύματα της αλλοδαπής ακολουθείται η ακόλουθη διαδικασία αναγνώρισης του πτυχίου τους, εκτός αν προσκομίσουν πιστοποιητικό αντιστοιχίας και ισοτιμίας από τον Δ.Ο.Α.Τ.Α.Π.

Διαδικασία

Η ΕΠΣ ορίζει επιτροπή αρμόδια να διαπιστώσει εάν ένα ίδρυμα της αλλοδαπής ή ένας τύπος τίτλου ιδρύματος της αλλοδαπής είναι αναγνωρισμένα. Προκειμένου να αναγνωριστεί ένας τίτλος σπουδών πρέπει:

- το ίδρυμα που απονέμει τους τίτλους να συμπεριλαμβάνεται στον κατάλογο των αλλοδαπών ιδρυμάτων, που τηρεί και επικαιροποιεί ο Δ.Ο.Α.Τ.Α.Π.,

- ο/η φοιτητής/τρια να προσκομίσει βεβαίωση τόπου σπουδών, η οποία εκδίδεται και αποστέλλεται από το πανεπιστήμιο της αλλοδαπής. Αν ως τόπος σπουδών ή μέρος αυτών βεβαιώνεται η ελληνική επικράτεια, ο τίτλος σπουδών δεν αναγνωρίζεται, εκτός αν το μέρος σπουδών που έγιναν στην ελληνική επικράτεια βρίσκεται σε δημόσιο Α.Ε.Ι.

Σχετικές πληροφορίες παρέχονται από τη Γραμματεία του Τμήματος Χημείας του ΕΚΠΑ στο τηλέφωνο 2107274386, 7274098.

**Ο Διευθυντής**

**του Δ.Π.Μ.Σ.**

**\***

**Δημήτριος Γεωργιάδης**

 **Καθηγητής**

\**η υπογραφή τηρείται στο πρωτότυπο του αρχείου της Γραμματείας*